जयललिता जून 1991 में पहली बार मुख्यमंत्री बनीं। उस समय उनकी संपत्ति करीब तीन करोड़ रुपए थी। पांच साल बाद यह संपत्ति करीब छाछठ करोड़ रुपए हो गई। 1996 के विधानसभा चुनावों में जयललिता और उनकी पार्टी ऑल इंडिया अन्ना द्रविड़ मुनेत्र कड़गम को राज्य की दूसरी पार्टी द्रमुक ने हरा दिया था। सत्ता में आते ही द्रमुक यानी जयललिता की विपक्षी पार्टी ने जयललिता के खिलाफ आय से अधिक संपत्ति के मामले के साथ कई और भ्रष्टाचार के मामले खोल दिए।